钦定古今图书集成/明伦汇编/官常典/第738卷 > 赵敏 贵茂
## 钦定古今图书集成/明伦汇编/官常典/第738卷 > 赵敏 贵茂

按《汝宁府志》：“敏字子聪，汝阳人，工部侍郎毅之第四
子也。少英迈，能文章，工书画。年二十举于乡，授兵部
武选司主事。正统九年，靖远伯王骥征麓川，敏参谋
军事。师旋，擢吏部验封司郎中。十四年秋，也先入寇，
中人王振劝英宗亲征，敏慷慨白于冢宰王直，率百
官谏止，不听。敏遂扈从出居庸关。八月十五日，次土”
木。日暮，风沙起，敌兵四集，矢下如雨，须臾师覆。及风
止，不知车驾所在。众欲南奔，敏曰：“嵇绍荡阴之事，诸
君独不闻耶？”乃易服跃马而北，陷于阵死焉。景泰元
年，诏赠奉直大夫，荫子遵为国子生。时同死难者有
太医院判贵茂，亦汝阳人，追赠迪功郎。